**ΔΕΛΤΙΟ ΤΥΠΟΥ**

Αθήνα, 14 Μαρτίου 2022

**Τίτλος: Η απασχόληση στα Ελληνικά Ξενοδοχεία 2022**

Η συνολική αποτύπωση της απασχόλησης καθώς και των ελλείψεων στα ξενοδοχεία καταγράφεται στην έρευνα του Ινστιτούτου Τουριστικών Ερευνών και Προβλέψεων, με τίτλο: «*Η απασχόληση στα Ελληνικά Ξενοδοχεία 2022*». H έρευνα διενεργήθηκε κατά το διάστημα 15 Οκτωβρίου- 15 Νοεμβρίου 2022 και είχε ως δείγμα 1.103 ξενοδοχειακές επιχειρήσεις.

Γενικότερα το 2022 καταγράφηκαν 60,2 χιλιάδες ελλείψεις στον ξενοδοχειακό κλάδο που αντιστοιχούν στο 23% των θέσεων εργασίας που προβλέπονται στο οργανόγραμμα των ξενοδοχείων.

Πιο συγκεκριμένα, από την έρευνα προέκυψε ότι η ειδικότητα του Sommelier εμφανίζει τη μεγαλύτερη έλλειψη σε ποσοστό 57% του συνόλου των ξενοδοχείων, ενώ στον αντίποδα βρίσκεται η ειδικότητα του Βοηθού/Λογιστή αγγίζοντας το 11%.

Το 40% του συνόλου των ξενοδοχείων εμφανίζει έλλειψη σε τουλάχιστον μια θέση καμαριέρας το 2022, έναντι του 38% το 2021.

Από την έρευνα προκύπτει πως τα ποσοστά ελλείψεων προσωπικού κυμαίνονται στα ίδια επίπεδα, τόσο για τα ξενοδοχεία εποχικής λειτουργίας(23%), όσο και για τα συνεχούς (22%). Παρατηρείται επίσης ότι οι χαμηλότερες κατηγορίες ξενοδοχείων (1\*, 2\*, 3\*) παρουσιάζουν μεγαλύτερα ποσοστά ελλείψεων προσωπικού σε σχέση με τις υψηλότερες κατηγορίες (4\*,5\*). Σημαντικό ρόλο παίζει ακόμη και το μέγεθος του ξενοδοχείου στο ποσοστό έλλειψης προσωπικού. Προκύπτει ακόμη ότι όσο πιο μικρό το μέγεθος του ξενοδοχείου, τόσο μεγαλύτερο το ποσοστό έλλειψης προσωπικού που καταγράφεται. Συγκεκριμένα στα οικογενειακά ξενοδοχεία το ποσοστό έλλειψης προσωπικού είναι 29%, ενώ το αντίστοιχο ποσοστό για τα μεγάλα ξενοδοχεία είναι 17%.

Τέλος, η έρευνα αναδεικνύει και την πρόθεση των ξενοδόχων να προσλάβουν εργαζόμενους από τρίτες χώρες (εκτός Ε.Ε.) για την περίοδο 2023-2024 με το 29% αυτών να αφορούν την ειδικότητα της καμαριέρας.